32006D0759
L 311/46
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 8 ноември 2006 година
за одобряване на определени национални програми за контрол на салмонела при стада за разплод от вида Gallus gallus
(нотифицирано под номер C(2006) 5281)
(текст от значение за ЕИП)
(2006/759/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига (1), и по-специално член 6, параграф 2 от него,
като има предвид, че:
(1)
Целта на Регламент (EО) № 2160/2003 е да осигури вземането на подходящи и ефективни мерки за откриване и контрол на салмонела и други зоонозни агенти на различни етапи на производство, преработка и дистрибуция, особено на нивото на първично производство, с цел да се намали тяхното разпространение и рискът, който те представляват за общественото здраве.
(2)
С Регламент (EО) № 1003/2005 на Комисията от 30 юни 2005 г. за прилагане на Регламент (ЕО) № 2160/2003 по отношение на целта на Общността за намаляване на разпространението на някои салмонелни серотипове сред птичите стада от вида Gallus gallus и за изменение на Регламент (ЕО) № 2160/2003 (2) беше определена цел на Общността за намаляване на разпространението на всички серотипове на салмонела със значение за общественото здраве при стадата за разплод от вида Gallus gallus на нивото на първичното производство.
(3)
За постигне на целта на Общността държавите-членки трябва да изготвят национални програми за контрола на стада за разплод от вида Gallus gallus и да ги представят на Комисията в съответствие с Регламент (EО) № 2160/2003.
(4)
Някои държави-членки са представили своите национални програми за контрол на салмонела при стадата за разплод от вида Gallus gallus.
(5)
За тези програми е установено, че спазват съответното ветеринарно законодателство на Общността, и по-специално на Регламент (EО) № 2160/2003.
(6)
Националните контролни програми следва да бъдат одобрени.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Одобряват се националните програми за контрол на салмонела при стадата за разплод от вида Gallus gallus, представени от държавите-членки, изброени в приложението.
Член 2
Настоящото решение се прилага от 1 януари 2007 г.
Член 3
Адресати на настоящото решение са държавите-членки.
Съставено в Брюксел на 8 ноември 2006 година.